Document ID: /roh_data/filtered/fineweb-2-filterrobots_roh.jsonl.gz/38313

Uschia nizzegian intgins dals umens giuvens la chaschun d’ir a reparar e schubregiar vias, sendas e pastgiras.
Dacurt è ina gruppa stada en Val Cristallina a rimnar plantas che creschan en la pastgira. In dals requirents d’asil, in giuven da 26 onns, ha raquintà ad RTR sur da la situaziun en sia terra, en l’Afghanistan, e co ch'el saja fugì. Pliras giadas n'hajan els gì nagut da magliar e da baiver e fissan bunamain morts. Per la vischnanca da Medel han las lavurs dals requirents d’asil era in tschertg avantatg, sco il gerau Marius Flepp ha ditg.
Spetgar sin ina decisiun
Il center d’asil sin il pass dal Lucmagn appartegna a l’uffizi federal per migraziun. Là spetgan ils umens giuvens tge che vegn decidì e sch’els dastgan star en Svizra. En media èn tranter 70-80 persunas per di là. La dimora da mintga singula persuna cuzza maximalmain 5 emnas. Ina firma da segirtad è preschenta durant 24 uras.
Il center vegn probabel serrà puspè ils 18 d’october.